«Lui deve proprio stare qui?», mi dîs Marie cjalant il siôr che mi jeri puartât daûr fintremai a cjase sô. Che po, sul contrat di fit al jere il non di Kosim, e no jerin maridâts.
«Sì, lui è con me».
«Lui», che si clamave Lucio, al jere il gno lavôr.
«Mi fa paura. Mi guarda strano».
In efiets, Lucio al jere stramp. Un bocon di cent e dodis chilos metûts sù un pôc mâl dilunc di un metri e novantetrê di altece. Un grum di pêi neris, dapardut, tancj pardabon, de schene fintremai te barbe. E dut un mont interiôr che di chel nissun al saveve dî nuie, e che lui nol contave. Sentât dongje di me, nol cjalave stramp Marie, ma la tace di aghe che e jere daûr a bevi.
Invezit la piçule Mirela, di doi agns, di cuant che o jerin jentrâts si jere plaçade tal braç di sô mari e lu cjalave curiose, ma cence pôre. Par gno cont, e murive de voie di tocjâi il braç, dut pelôs de spale ai dêts.
«Fidati. Non ci ascolta». O cjali l’orloi. A son cinc. O domandi a Marie se o pues jemplâ une butiliute di plastiche che o tiri fûr dal gno sac. Jê mi cjale stranide e mi dîs che e je aghe frescje tal frigorifar. Jo o jevi sù e o voi li dal rubinet, spiegant che e je miôr chê. «Prendo anche questa», o dîs cjolint une taçute di cafè che e jere a disgotâ tal laip. O torni a sentâmi e o jempli la taçute di aghe. Lucio al torne un moment dal so mont e le pare jù intun sôl cluc, come che e fos tequila, sâl e limon. O tiri fûr lis sôs pirulis dal flacon, e jes met in bocje. Dopo o jempli di gnûf la taçute e lui le suie.
Intant che lis dôs feminis lu cjalin dubiosis, jo o domandi ce che o pues fâ par jê.
Marie lu cjale tirâ jù une tierce tace, e smene il cjâf e e tache a contâ.
«Kosim è sparito».
Par fâle curte, une sere Kosim al jere lât a vore, dopo mangjât, disint che al veve un lavôr di finî (tantis voltis al steve là ancje fin une o dôs di gnot). Però, chê volte nol jere plui tornât. Marie si jere voltade dute la gnot tal jet vueit, e a buinore e veve telefonât a vore. Pieri Renturin, il fi dal paron, i veve dit che no lu vevin viodût. Jê si jere disperade, ma Pieri le veve calmade disint che forsit al saveve lui dulà cirîlu. Dôs oris dopo, Pieri si jere presentât culì, a cjase di Kosim. Si jere sentât, juste te cjadree dulà che o jeri jo, e al veve dit che chel can dal osti al doveve jessi scjampât cuntune cravuate che al frecuentave bielzà di un pôc. A Marie, i jere colât il Cjampon su pe schene.
Pieri le veve lassade vaî. I veve dit che a son robis che a tocjin. Jê no podeve crodi, ma e jere sucedude une robe, cualchi setemane prin. Une multe, cjapade di Kosim, une di chês seris che al veve dite di jessi lât a vore. E Kosim i veve dit di no podê contâi nuie, che nol podeve spiegâi, e jê si jere fidade. Ma cumò…
Pieri al veve tirade fûr une buste, cun dentri mil euros. Al someave in disasi. Cjalantsi lis ongulis, al veve tacât a contâ che tai dîs passâts, Kosim i veve domandât di dâi dute la buine jessude.
Lui nol veve olsât di domandâi parcè, e se al ves savût… Ma purtrop, i veve fat l’assegn. Chei bêçs te buste a jerin l’ultin stipendi e alc di plui par no lassâ jê e la frute pe strade. Bêçs in glorie di Diu. Cussì i veve dit.
Par doi dîs, di scuindon de piçule, e veve vaît plui de pissande di Vasinis. Ma po e veve tacât a resonâ. E i conts no tornavin.
Kosim al jere lât vie cence cjoli nancje un peçot de fieste, vistît di vore e cul motorin. E po, Kosim i voleve ben, a jê e ae frute. Di chest e jere sigure. E veve cjolte la machine, e si jere presentade tai uficis de CAMIN cun Mirela sot dal braç.
(2, al va indevant)
Igor Londero
ZÂL PAR FURLAN. 2. Delit in vie del Lavôr............
«Lui deve proprio stare qui?», mi dîs Marie cjalant il siôr che mi jeri puartât daûr fintremai a cjase sô. Che po, sul contrat di fit al jere il non di Kosim, e no jerin maridâts.
fur_Latn ita_Latn fur_Latn ita_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn bos_Latn fur_Latn fur_Latn